CELEX: 32022D0899
Language: fi
Date: 2022-06-08 00:00:00
Title: Komission täytäntöönpanopäätös (EU) 2022/899, annettu 8 päivänä kesäkuuta 2022, keskusvastapuolia koskevan Indonesian sääntelykehyksen vastaavuudesta Euroopan parlamentin ja neuvoston asetuksen (EU) N:o 648/2012 vaatimusten kanssa Indonesian rahoituspalveluviranomaisen (Otoritas Jasa Keuangan) valvonnan alaisten keskusvastapuolten osalta (ETA:n kannalta merkityksellinen teksti)

9.6.2022   
               
               
                  FI
               
               
                  Euroopan unionin virallinen lehti
               
               
                  L 156/53
               
            
         KOMISSION TÄYTÄNTÖÖNPANOPÄÄTÖS (EU) 2022/899,
         annettu 8 päivänä kesäkuuta 2022,
         keskusvastapuolia koskevan Indonesian sääntelykehyksen vastaavuudesta Euroopan parlamentin ja neuvoston asetuksen (EU) N:o 648/2012 vaatimusten kanssa Indonesian rahoituspalveluviranomaisen (Otoritas Jasa Keuangan) valvonnan alaisten keskusvastapuolten osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 (1) ja erityisesti sen 25 artiklan 6 kohdan,
         sekä katsoo seuraavaa:
         
                     (1)
                  
                  
                     Asetuksen (EU) N:o 648/2012 25 artiklassa säädetyn, kolmansiin maihin sijoittautuneiden keskusvastapuolten tunnustamiseen sovellettavan menettelyn tarkoituksena on mahdollistaa se, että sellaisiin kolmansiin maihin sijoittautuneet ja sellaisissa kolmansissa maissa toimiluvan saaneet keskusvastapuolet, joiden sääntelyvaatimukset vastaavat mainitussa asetuksessa säädettyjä vaatimuksia, voivat tarjota määrityspalveluja unioniin sijoittautuneille määritysosapuolille tai markkinapaikoille. Tämä tunnustamismenettely ja siihen kuuluva vastaavuuspäätös auttavat osaltaan saavuttamaan asetuksen (EU) N:o 648/2012 kokonaisvaltaisen tavoitteen eli vähentämään järjestelmäriskiä siten, että luotettavien ja vakaiden keskusvastapuolten käyttöä OTC-johdannaissopimusten määrityksessä laajennetaan myös silloin, kun keskusvastapuolet ovat sijoittautuneet kolmanteen maahan ja saaneet siellä toimiluvan.
                  
               
                     (2)
                  
                  
                     Jotta kolmannen maan oikeudellista järjestelmää voidaan pitää keskusvastapuolten osalta unionin oikeudellista järjestelmää vastaavana, sovellettavien oikeudellisten ja valvontajärjestelyjen olennaisen vaikutuksen olisi vastattava unionin vaatimuksia niillä saavutettavien sääntelytavoitteiden osalta. Sen vuoksi tällaisen vastaavuusarvioinnin tarkoituksena on tarkistaa, varmistetaanko asianomaisen kolmannen maan oikeudellisilla ja valvontajärjestelyillä, että kyseiseen kolmanteen maahan sijoittautuneet ja siellä toimiluvan saaneet keskusvastapuolet eivät altista unioniin sijoittautuneita määritysosapuolia ja kauppapaikkoja suuremmille riskeille kuin unionissa toimiluvan saaneet keskusvastapuolet eivätkä näin ollen aiheuta unionissa kohtuutonta järjestelmäriskiä. Tällöin olisi otettava huomioon, että unionin rahoitusmarkkinoita pienemmillä rahoitusmarkkinoilla toteutettuihin määritystoimiin liittyy huomattavasti vähäisempiä riskejä.
                  
               
                     (3)
                  
                  
                     Arvioinnin, jossa tarkastellaan, vastaavatko Indonesian oikeudelliset ja valvontajärjestelyt unionin oikeudellisia ja valvontajärjestelyjä, olisi perustuttava sekä Indonesiassa maan rahoituspalveluviranomaisen (Otoritas Jasa Keuangan, jäljempänä ’OJK’) valvonnassa oleviin keskusvastapuoliin sovellettavien oikeudellisesti sitovien vaatimusten vertailevaan analyysiin että näiden vaatimusten vaikutusten arviointiin. Lisäksi komission olisi arvioitava, riittävätkö nämä vaatimukset vähentämään riskejä, joita voi kohdistua unioniin sijoittautuneisiin määritysosapuoliin ja markkinapaikkoihin, kun otetaan huomioon sen rahoitusmarkkinan koko, jolla Indonesiaan sijoittautuneet keskusvastapuolet toimivat. Jotta päästäisiin samaan riskejä vähentävään vaikutukseen, keskusvastapuolille, jotka harjoittavat toimintaansa suuremmilla rahoitusmarkkinoilla, joille on ominaista korkeampi riskitaso, on tarpeen asettaa tiukemmat riskien vähentämistä koskevat vaatimukset kuin keskusvastapuolille, jotka harjoittavat toimintaansa pienemmillä rahoitusmarkkinoilla, joille on ominaista alhaisempi riskitaso.
                  
               
                     (4)
                  
                  
                     Tämä päätös koskee yksinomaan niiden oikeudellisten ja valvontajärjestelyjen vastaavuutta, joita sovelletaan OJK:n valvonnan alaisiin keskusvastapuoliin mutta ei sellaisiin keskusvastapuoliin, jotka tarjoavat määrityspalveluja hyödykemarkkinoilla ja joita sääntelee ja valvoo Indonesian tasavallan kauppaministeriön (Kementerian Perdagangan Republik Indonesia) alainen hyödykefutuurikaupan sääntelyvirasto (Badan Pengawas Perdagangan Berjangka Komoditi (Bappebti)), tai sellaisiin keskusvastapuoliin, joita hallinnoi ja valvoo Indonesian keskuspankki.
                  
               
                     (5)
                  
                  
                     Asetuksen (EU) N:o 648/2012 25 artiklan 6 kohdan a, b ja c alakohdassa luetellaan kolme edellytystä, joiden on täytyttävä, jotta voidaan katsoa, että kolmannen maan oikeudelliset ja valvontajärjestelyt, joita sovelletaan kyseisessä kolmannessa maassa toimiluvan saaneisiin keskusvastapuoliin, vastaavat mainitussa asetuksessa säädettyjä oikeudellisia ja valvontajärjestelyjä.
                  
               
                     (6)
                  
                  
                     Asetuksen (EU) N:o 648/2012 25 artiklan 6 kohdan a alakohdassa säädetään, että kolmannessa maassa toimiluvan saaneiden keskusvastapuolten on noudatettava oikeudellisesti sitovia vaatimuksia, jotka vastaavat mainitun asetuksen IV osastossa säädettyjä vaatimuksia.
                  
               
                     (7)
                  
                  
                     Indonesiassa toimiluvan saaneisiin ja OJK:n valvonnan alaisiin keskusvastapuoliin sovellettavista oikeudellisesti sitovista vaatimuksista säädetään pääomamarkkinoista vuonna 1995 annetussa Indonesian tasavallan laissa nro 8 (Undang-Undang Republik Indonesia Nomor 8 Tahun 1995 tentang Pasar Modal) (2), jäljempänä ’pääomamarkkinalaki’, pääomamarkkinoiden toiminnan järjestämistä koskevassa OJK:n asetuksessa nro 3/POJK.04/2021 (Peraturan OJK Nomor 3/POJK.04/2021 tentang Penyelenggaraan Kegiatan di Bidang Pasar Modal) (3) ja arvopaperitransaktioita koskevassa OJK:n asetuksessa nro 22/POJK.04/2019 (Peraturan OJK Nomor 22/POJK.04/2019 tentang Transaksi Efek) (4), jäljempänä yhdessä ’ensisijaiset säännöt’. OJK:n asetuksella 22/POJK.04/2019 pannaan täytäntöön maksujärjestelmä- ja markkinainfrastruktuurikomitean ja kansainvälisen arvopaperimarkkinavalvojien yhteisön huhtikuussa 2012 hyväksymissä rahoitusmarkkinoiden infrastruktuureja koskevissa periaatteissa (5), jäljempänä ’PFMI-periaatteet’, vahvistetut kansainväliset standardit.
                  
               
                     (8)
                  
                  
                     Keskusvastapuolilla on oltava OJK:n myöntämä toimilupa. Saadakseen toimiluvan määrityspalvelujen tarjoamiseen keskusvastapuolten on täytettävä ensisijaisissa säännöissä asetetut vaatimukset. Näitä vaatimuksia täydennetään keskusvastapuolen sisäisillä säännöillä ja menettelyillä, joilla varmistetaan että kaikkia PMFI-periaatteissa vahvistettuja asiaankuuluvia standardeja noudatetaan.
                  
               
                     (9)
                  
                  
                     Indonesiassa toimiluvan saaneisiin ja OJK:n valvomiin keskusvastapuoliin sovellettavat oikeudellisesti sitovat vaatimukset muodostavat näin ollen kaksitasoisen rakenteen. Ensimmäinen taso muodostuu ensisijaisista säännöistä, joissa vahvistetaan keskeiset velvoitteet, joita keskusvastapuolten on noudatettava saadakseen toimiluvan määrityspalvelujen tarjoamiseen Indonesiassa. Toinen taso muodostuu keskusvastapuolen sisäisistä säännöistä ja menettelyistä, jotka on hyväksyttävä itsesääntelyelimenä toimivan keskusvastapuolen säännöksinä.
                  
               
                     (10)
                  
                  
                     Indonesian rahoitusmarkkinat ovat huomattavasti pienemmät kuin unionin rahoitusmarkkinat. Indonesiassa toimiluvan saaneisiin keskusvastapuoliin osallistumisesta aiheutuu näin ollen unioniin sijoittautuneille määritysosapuolille ja markkinapaikoille huomattavasti pienempiä riskejä kuin niiden osallistumisesta unionissa toimiluvan saaneisiin keskusvastapuoliin. Indonesiassa toimiluvan saaneisiin keskusvastapuoliin sovellettavilla ensisijaisilla säännöillä, joita täydennetään niiden sisäisillä säännöillä ja menettelyillä ja joissa edellytetään rahoitusmarkkinoiden rakenteita koskevien periaatteiden noudattamista, vähennetään asianmukaisesti sitä alhaisemman tason riskiä, joka unioniin sijoittautuneisiin määritysosapuoliin ja markkinapaikkoihin voi kohdistua. Näin ollen voidaan katsoa, että niillä saavutetaan riskin vähentämisessä vastaava tulos kuin asetuksella (EU) N:o 648/2012.
                  
               
                     (11)
                  
                  
                     Komissio katsoo, että Indonesian oikeudellisten ja valvontajärjestelyjen avulla varmistetaan, että Indonesiassa toimiluvan saaneet ja OJK:n valvonnan alaiset keskusvastapuolet noudattavat oikeudellisesti sitovia vaatimuksia, jotka vastaavat asetuksen (EU) N:o 648/2012 IV osastossa säädettyjä vaatimuksia.
                  
               
                     (12)
                  
                  
                     Asetuksen (EU) N:o 648/2012 25 artiklan 6 kohdan b alakohdassa edellytetään, että kolmannessa maassa toimiluvan saaneisiin keskusvastapuoliin sovellettavat oikeudelliset ja valvontajärjestelyt ovat sellaisia, että keskusvastapuolet ovat jatkuvasti tehokkaan valvonnan ja täytäntöönpanon alaisia.
                  
               
                     (13)
                  
                  
                     OJK seuraa keskusvastapuolten valvojana keskusvastapuolten toimintaa Indonesiassa varmistaakseen, että ensisijaisia sääntöjä ja keskusvastapuolten sisäisiä sääntöjä ja menettelyjä noudatetaan jatkuvasti. OJK huolehtii jatkuvasti päivittäisestä valvonnasta rahoituspalveluviranomaisesta vuonna 2011 annetun Indonesian tasavallan lain nro 21 (Undang-Undang Republik Indonesia Nomor 21 Tahun 2011 tentang Otoritas Jasa Keuangan) (6), jäljempänä ’OJK:ta koskeva laki’, mukaisesti riskien tunnistamiseksi, arvioimiseksi, priorisoimiseksi ja vähentämiseksi. OJK voi tutkia OJK:ta koskevan lain XI luvussa tarkoitettuja epäiltyjä rikkomisia. OJK:lla on kattavat valtuudet varmistaa vaatimusten noudattaminen, ja se voi peruuttaa toimiluvan sekä sisäisten sääntöjen ja menettelyjen hyväksymisen, asettaa ehtoja ja vaatimuksia, antaa ohjeita ja määrätä seuraamuksia keskusvastapuolille.
                  
               
                     (14)
                  
                  
                     Komissio katsoo, että Indonesiassa toimiluvan saaneisiin keskusvastapuoliin sovellettavat oikeudelliset ja valvontajärjestelyt ovat sellaisia, että niillä varmistetaan jatkuva tehokas valvonta ja täytäntöönpano.
                  
               
                     (15)
                  
                  
                     Asetuksen (EU) N:o 648/2012 25 artiklan 6 kohdan c alakohdan mukaan kolmannen maan oikeudelliseen kehykseen on sisällyttävä tehokas vastaava järjestelmä, jolla tunnustetaan kolmansien maiden oikeudellisten järjestelyjen nojalla toimiluvan saaneet keskusvastapuolet, jäljempänä ’kolmansien maiden keskusvastapuolet’.
                  
               
                     (16)
                  
                  
                     Kolmansien maiden keskusvastapuolten, jotka haluavat tarjota keskusvastapuolimääritykseen liittyviä palveluja Indonesiassa, on pääomamarkkinalain 13 §:n 1 momentin mukaan haettava OJK:lta lupaa toimia keskusvastapuolena. Indonesialaiset ja muut keskusvastapuolet voivat näin ollen tarjota syrjimättömästi määrityspalveluja Indonesian pääomamarkkinoilla. Muiden kuin indonesialaisten keskusvastapuolten on noudatettava samoja vaatimuksia kuin indonesialaisten keskusvastapuolten, mukaan lukien PMFI-periaatteiden noudattaminen. OJK:n ja muiden kuin indonesialaisten keskusvastapuolten valvonnasta vastaavien kolmansien maiden toimivaltaisten viranomaisten välisten yhteistyöjärjestelyjen tekemisestä säädetään OJK:ta koskevan lain 47 ja 48 §:ssä.
                  
               
                     (17)
                  
                  
                     Komissio toteaa, että Indonesian oikeudellisessa kehyksessä säädetään tehokkaasta vastaavasta järjestelmästä kolmansien maiden keskusvastapuolten tunnustamista varten.
                  
               
                     (18)
                  
                  
                     Sen vuoksi komissio katsoo, että OJK:n valvonnan alaisiin keskusvastapuoliin sovellettavat oikeudelliset ja valvontajärjestelyt täyttävät asetuksen (EU) N:o 648/2012 25 artiklan 6 kohdassa säädetyt edellytykset. Näin ollen näitä oikeudellisia ja valvontajärjestelyjä olisi pidettävä mainitussa asetuksessa säädettyjä vaatimuksia vastaavina.
                  
               
                     (19)
                  
                  
                     Tämä päätös perustuu oikeudellisesti sitoviin vaatimuksiin, joita sovelletaan OJK:n valvonnan alaisiin keskusvastapuoliin tämän päätöksen hyväksymisajankohtana. Komissio seuraa säännöllisesti muun muassa Euroopan arvopaperimarkkinaviranomaiselta asetuksen (EU) N:o 648/2012 25 artiklan 6 b kohdan mukaisesti saatujen tietojen perusteella Indonesiassa keskusvastapuoliin sovellettavan oikeudellisen ja valvontakehyksen kehitystä ja niiden edellytysten täyttymistä, joiden perusteella tämä päätös on annettu.
                  
               
                     (20)
                  
                  
                     Säännöllisen tai erityisen tarkastelun tulosten perusteella komissio voi päättää muuttaa tätä päätöstä tai kumota sen milloin tahansa erityisesti, jos tilanteen kehitys vaikuttaa edellytyksiin, joiden perusteella tämä päätös annetaan.
                  
               
                     (21)
                  
                  
                     Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Sovellettaessa asetuksen (EU) N:o 648/2012 25 artiklan 6 kohtaa katsotaan, että seuraavat Indonesian oikeudelliset ja valvontajärjestelyt, joita sovelletaan Indonesian rahoituspalveluviranomaisen (Otoritas Jasa Keuangan) valvonnan alaisiin keskusvastapuoliin, vastaavat asetuksessa (EU) N:o 648/2012 säädettyjä vaatimuksia:
            
                        a)
                     
                     
                        pääomamarkkinoista vuonna 1995 annettu Indonesian tasavallan laki nro 8;
                     
                  
                        b)
                     
                     
                        rahoituspalveluviranomaisesta vuonna 2011 annettu Indonesian tasavallan laki nro 21;
                     
                  
                        c)
                     
                     
                        arvopaperitransaktiosta annettu OJK:n asetus nro 22/POJK.04/2019;
                     
                  
                        d)
                     
                     
                        pääomamarkkinoiden toiminnan järjestämisestä annettu OJK:n asetus nro 3/POJK.04/2021.
                     
                  
         
            2 artikla
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 8 päivänä kesäkuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 201, 27.7.2012, s. 1.
         
            (2)  Indonesian tasavallan virallinen lehti nro 64, vuosi 1995, Indonesian tasavallan virallisen lehden täydennysosa nro 3608.
         
            (3)  Indonesian tasavallan virallinen lehti nro 71, vuosi 2021, Indonesian tasavallan virallisen lehden täydennysosa nro 6663.
         
            (4)  Indonesian tasavallan virallinen lehti nro 168, vuonna 2019, Indonesian tasavallan virallisen lehden täydennysosa nro 6387.
         
            (5)  Maksujärjestelmä- ja markkinainfrastruktuurikomitean asiakirja nro 101, 16 päivä huhtikuuta 2012.
         
            (6)  Indonesian tasavallan virallisen lehden nro 111 vuonna 2011, Indonesian tasavallan virallisen lehden täydennysosa nro 5253.